PATVIRTINTA

Alytaus r. meno ir sporto

mokyklos direktoriaus

2025 m. sausio 22 d.

įsakymu Nr. MV- 6

**ALYTAUS R. MENO IR SPORTO MOKYKLOS 2025-2027 METŲ KORUPCIJOS PREVENCIJOS PROGRAMA**

1. **BENDROSIOS PROGRAMOS NUOSTATOS**

1. Alytaus r. meno ir sporto mokykla (toliau – Mokykla) įgyvendindama korupcijos prevencijos programą, vadovaujasi Lietuvos Respublikos korupcijos prevencijos įstatymu, Lietuvos Respublikos nacionaline kovos su korupcija 2015–2025 metų programa, patvirtinta Lietuvos Respublikos Seimo 2015 m. kovo 10 d. nutarimu Nr. XII-1537 ir kitais teisės aktais, reglamentuojančiais korupcijos prevencijos veiklą.

2. Mokyklos korupcijos prevencijos programa (toliau – Programa) skirta korupcijos prevencijai ir korupcijos pasireiškimo galimybėms mažinti Mokykloje.

3. Programa padės vykdyti kryptingą korupcijos prevencijos politiką, užtikrinti skaidresnę, veiksmingesnę ir viešesnę Mokyklos darbuotojų, dirbančių pagal darbo sutartis, veiklą.

4. Programos strateginės kryptys – korupcijos prevencija ir antikorupcinis švietimas ir informavimas.

5. Programa parengta 3 metų laikotarpiui.

**II. MOKYKLOS VEIKLOS SITUACIJOS ANALIZĖ**

**ANTIKORUPCINIU POŽIŪRIU**

6. Mokyklos veiklos situacijos analizė atliekama vadovaujantis institucinio strateginio planavimo aplinkos analizės principais ir apima išorinių ir vidinių veiksnių, grėsmių ir galimybių analizę.

7. Bendrosios (išorinės) korupcijos prielaidos:

7.1. socialinės (santykinai maži valstybės tarnautojų ir kitų darbuotojų atlyginimai);

7.2. teisinės (teisės aktų netobulumas, dažna jų kaita, spragos ir kolizijos, kontrolės sistemų, teisinių procedūrų ir priemonių netobulumas);

7.3. institucinės (netobuli darbuotojų priėmimo į tarnybą atrankos kriterijai, nepakankamos vidaus ir išorės auditų apimtys);

7.4. bendruomenės pilietiškumo stoka (bendruomenės požiūrio į korupciją neapibrėžtumas ir prieštaringumas, pasyvumas antikorupcijos veikloje).

8. Galimos vidinės korupcijos pasireiškimo prielaidos:

8.1. viešųjų pirkimų organizavimas ir vykdymas;

8.2. nepakankama interesų konfliktų prevencija;

8.3. kitose veiklos srityse, kuriose pagal Lietuvos Respublikos korupcijos prevencijos įstatymą egzistuoja didelė korupcijos pasireiškimo tikimybė.

**III. PROGRAMOS TIKSLAI IR UŽDAVINIAI**

9. Programos tikslai:

9.1. įgyvendinti veiksmingą antikorupcinių priemonių sistemą visuose mokyklos skyriuose;

9.2. siekti mažinti korupcijos pasireiškimo galimybių atsiradimą;

9.3. užtikrinti skaidrią ir veiksmingą veiklą Mokykloje;

9.4. ugdyti mokinių ir Mokyklos darbuotojų antikorupcines nuostatas, nepakančią korupcijos augimui pilietinę poziciją.

10. Korupcijos tikslams pasiekti numatomi uždaviniai:

10.1. užtikrinti efektyvų Mokyklos administravimo ir viešųjų paslaugų teikimo skaidrumą, atvirumą, teisinių ir antikorupcinių principų laikymąsi;

10.2. supažindinti bendruomenę su savivaldos principais ir skatinti juos būti aktyviais visuomenės nariais;

10.3. didinti antikorupcinio švietimo sklaidą Mokykloje.

**IV. PROGRAMOS ĮGYVENDINIMO RODIKLIAI**

11. Programos tikslų ir uždavinių vertinimo kriterijai nustatomi vadovaujantis kiekybės ir kokybės rodikliais:

11.1. korupcijos pasireiškimo tikimybės nustatymu Mokykloje;

11.2. įvykdytų ir neįvykdytų Programos įgyvendinimo priemonių skaičiumi;

11.3. skundų, pateiktų Mokyklos direktoriui, aukštesnėms institucijoms, skaičiaus mažėjimu;

11.4. bendruomenės nuomonės tyrimų rezultatais, parodančiais pasitikėjimą Mokykla.

**V. PROGRAMOS ADMINISTRAVIMAS**

12. Programai įgyvendinti sudaromas programos įgyvendinimo priemonių planas, kuriame nustatomos programos priemonės, įgyvendinimo priemonių vertinimo kriterijai, laukiami rezultatai, vykdymo laikas, vykdytojai, finansavimas.

13. Programoje numatytų priemonių įgyvendinimą organizuoja Mokyklos direktorius; už konkrečių Programos priemonių įgyvendinimą pagal kompetenciją atsako priemonių plane nurodyti vykdytojai.

14. Programos ir jos priemonių įgyvendinimo plano projektą trims metams rengia įgaliotas asmuo, atsakingas už korupcijos prevenciją.

15. Programos priemonių plane nurodytas vykdytojas nuolat teikia informaciją apie įvykdytas priemones atsakingam asmeniui, kuris skelbia informaciją apie mokyklos įgyvendintas antikorupcijos priemones mokyklos internetiniame tinklapyje [www.amsm.lt](http://www.amsm.lt) skiltyje ,,Korupcijos prevencija“.

16. Programa ir jos įgyvendinimo priemonių planas pagal poreikį gali būti keičiama, papildoma, atnaujinama.

17. Mokyklos prevencijos programą tvirtina Mokyklos direktorius.

**VI. PROGRAMOS FINANSAVIMAS**

18. Ši programa finansuojama iš savivaldybės biudžeto asignavimų ir kitų finansavimo šaltinių.

19. Programos priemonių įgyvendinimo finansavimas numatomas atsižvelgiant į mokyklos finansines galimybes.

**VII. BAIGIAMOSIOS NUOSTATOS**

20. Programa įsigalioja kitą dieną po paskelbimo Lietuvos Respublikos įstatymų ir kitų teisės aktų skelbimo ir įsigaliojimo tvarkos įstatymo nustatyta tvarka.

21. Programa skelbiama mokyklos interneto svetainėje [www.amsm.lt](http://www.amsm.lt)